মঙ্গলবার রাজধানীর পূজামণ্ডপগুলো ঢাক-ঢোল ও ঘণ্টার বাদ্যি-বাজনা আর ভক্তদের পূজা-অর্চনায় মুখর হয়ে ওঠে। সরেজমিন রাজধানীর বেশ কয়েকটি মণ্ডপ ঘুরে দেখা গেছে, নানা বয়সী দর্শনার্থী, পূজারি ও ভক্তদের ভিড় ছিল ব্যাপক। বিশেষ করে সন্ধ্যার পর এ ভিড় ছিল উপচেপড়া। উৎসবে যোগ দিয়েছেন অন্য ধর্মের মানুষও। পূজাকে কেন্দ্র করে গড়ে ওঠা মেলায়ও ভিড় করেন দশনার্থীরা। বিভিন্ন রাজনৈতিক দলের নেতা, মন্ত্রী, সংসদ সদস্যরাও নগরীর বিভিন্ন মণ্ডপ পরিদর্শন করেছেন। এতে মণ্ডপগুলো বাঙালির সার্বজনীন উৎসবের মেলায় রূপ নেয়।